b'\n_START_ARTICLE_\nMicalet\n_START_SECTION_\nLes campanes\n_START_PARAGRAPH_\nEl Miquel \xc3\xa9s la campana principal, que d\xc3\xb3na nom a la torre. \xc3\x89s la que marca les hores; es va fondre el 1532, i pesa 10.997 quilograms, la m\xc3\xa9s gran encara en \xc3\xbas de tota la Corona d\'Arag\xc3\xb3. El Sant Vicent Ferrer \xc3\xa9s la campana dels quarts, pesa 724 kg i \xc3\xa9s del 1736. Ambdues s\xc3\xb3n a l\'espadanya del campanar._NEWLINE_Ja a la sala de Campanes en trobem onze des del primer moment de la construcci\xc3\xb3 de l\'edifici. En temps medievals parlaven dels cinc senys i les sis morlanes; en temps m\xc3\xa9s recents, de les cinc grans i els sis tiples. Aquestes s\xc3\xb3n les utilitzades per als diversos senyals diaris, festius, de mort i extraordinaris. Per als vols, aix\xc3\xb2 no obstant, \xc3\xa9s costum antic utilitzar-ne sols les cinc grans._NEWLINE_La m\xc3\xa9s antiga \xc3\xa9s la Caterina (512 kg), del 1305, fins ara la m\xc3\xa9s antiga en \xc3\xbas de tota la Corona d\'Arag\xc3\xb3, mentre que la m\xc3\xa9s nova n\'\xc3\xa9s la Violant (409 kg), del 1735. Els altres tiples s\xc3\xb3n l\'Eloi (260 kg), l\'\xc3\x9arsula (307 kg), del 1438, la B\xc3\xa0rbara (767 kg), del 1681, el Pau (767 kg), del 1489 i l\'Arc\xc3\xads (2.048 kg) del 1529. De les grans, el Vicent (1.740 kg) \xc3\xa9s del 1569, l\'Andreu (2.047 kg) del 1604, el Manuel (2.500 kg) del 1621, el Jaume (3.075 kg) del 1429 i la Maria (3.590 kg) del 1544._NEWLINE_\xc3\x89s de notar la manera peculiar d\'anomenar-les, que sols coincideix, en un parell de casos, amb les inscripcions: s\'hi afegeix "el" o "la" davant el nom de la campana, segons es tracte d\'un personatge femen\xc3\xad o mascul\xc3\xad, sense posar-hi cap altre adjectiu. _NEWLINE_Es tracta d\'un dels conjunts m\xc3\xa9s nombrosos de campanes g\xc3\xb2tiques de tot l\'estat, amb dues de maj\xc3\xbascula g\xc3\xb2tica (la Caterina i el Jaume) i cinc de min\xc3\xbascula g\xc3\xb2tica, l\'\xc3\x9arsula, el Pau, l\'Arc\xc3\xads, el Vicent, l\'Andreu i la Maria, a les quals cal afegir el Miquel.\n_START_SECTION_\nVisites\n_START_PARAGRAPH_\nLa popular torre del Micalet \xc3\xa9s accessible tots els dies de l\'any amb l\'adquisici\xc3\xb3 d\'una entrada. Despr\xc3\xa9s de les actuacions del gremi de Campaners Valencians, primer, i dels campaners de la catedral de Val\xc3\xa8ncia, despr\xc3\xa9s, els visitants poden veure les tres sales del campanar amb reixats i, finalment, pujar a la terrassa des d\'on es tenen magn\xc3\xadfiques vistes de la ciutat i dels voltants._NEWLINE_Cada mat\xc3\xad, i els dies de toc, la sala de campanes est\xc3\xa0 oberta al p\xc3\xbablic, sota la vigil\xc3\xa0ncia dels campaners de la catedral de Val\xc3\xa8ncia. La gesti\xc3\xb3 de la torre, excepte les visites a la sala de Campanes, es realitza per personal que dep\xc3\xa9n del cap\xc3\xadtol Metropolit\xc3\xa0 de la catedral.'